Britse joernaliste vereer Kolisi | Netwerk24
14 Januarie 2020 15:01
Die Springbok-kaptein, Siya Kolisi, is deur die Britse Rugby Union Writers' Club (RUWC) aangewys as sy Persoonlikheid van die Jaar vir 2019.
Siya Kolisi is aangewys as Britse rugbyskrywers se Persoonlikheid van die Jaar vir 2019. Foto: Gallo Images
Kolisi, wat die Bokke aangevoer het toe hulle verlede seisoen die Webb Ellis-beker in Japan gewen het, is Maandagaand in Londen met die Pat Marshall-gedenkprys vereer nadat dié klub se meer as 200 lede hulle stemme uitgebring het.
Die 28-jarige flank is in 2018 as Suid-Afrika se eerste swart Bok-toetskaptein aangewys.
Hy het die harte van ondersteuners oor die wêreld heen gewen met sy vertonings op die veld en nederigheid van die veld af.
Suid-Afrika het die heilige graal van wêreldrugby 'n derde keer verower toe hy Engeland in die WB-eindstryd oortuigend met 32-12 in Jokohama verslaan het.
Kolisi was ná die tyd baie emosioneel oor die paadjie wat hy gestap het – van 'n arm seun wat in 'n township buite Port Elizabeth in groot armoede by sy ouma gewoon het tot 'n suksesvolle Bok-leier.
Die Bokke se hoofbreier in Japan, Rassie Erasmus, sowel as die skrumskakel Faf de Klerk was saam met Wallis en Japan se WB-kapteins, onderskeidelik Alun Wyn Jones en Michael Leitch, op die kortlys.
Kolisi volg die Ierse losskakel Johnny Sexton op as wenner van dié prys en hy volg in die spore van spelers soos Mervyn Davies, Jonah Lomu, Martin Johnson, Jonny Wilkinson, Dan Carter en Francois Pienaar.
Die voormalige Skotse kaptein en stut Tom Smith, wat kolorektale kanker het, het 'n spesiale prys gekry vir sy diens aan die spel.
Smith (48) het tussen 1997 tot 2005 in 61 toetse gespeel en was 'n staatmaker vir die Britse en Ierse Leeus, wat in 1997 'n reekssege van 2-1 oor die Bokke behaal het in Suid-Afrika. – SuperSport; Reuters en Sportredaksie